Paulus etc:a venerabili fratri episcopo Aboensi salutem etc:a. Vite ac morum honestas aliaque laudabilia probitatis et virtutum merita, super quibus dilectus filius Johannes Nicolai, clericus tue diocesis, apud nos fidedigno commendatur testimonio, nos inducunt, ut ipsum fauoribus apostolicis et gratijs prosequamur. Exhibita siquidem nobis nuper pro parte dicti Johannis petitio continebat, quod ipse ex magno deuotionis feruore ad omnes etiam sacros ordines promoueri et in missis ac alijs diuinis officijs altissimo famulatum reddere desiderat, sed quia olim uisu oculi sui dextri amisit cum aliquali deformitate, non tamen tali, que scandalum in populo generet, suum desiderium adimplere non potest, dispensatione apostolica super hoc non obtenta, quare pro parte dicti Johannis nobis fuit humiliter supplicatum, ut sibi super hoc de oportune dispensationis gratia prouidere de benignitate apostolica dignaremur. Nos igitur, uolentes ipsum Johannem in huiusmodi suo laudabili proposito confouere, fraternitati tue, de qua in hijs et alijs specialem in domino fiduciam obtinemus, per apostolica scripta committimus et mandamus, quatenus per te ipsum, si, dicto Johanne prius coram te constituto et oculu huiusmodi per te diligenter inspecto, ita esse repereris, cum eodem Johanne, ut ad omnes etiam sacros ordines promouerj et in illis etiam in altaris ministerio perpetuo ministrare necnon quecunque, quotcunque et qualiacunque beneficia ecclesiastica cum cura et sine cura se inuicem compatientia, si alias sibi canonice conferantur aut presentetur et eligatur uel assumatur ad illa, recipere et retinere libere et licite ualeat, dummodo non sit magna deformitas et aliud canonicum non obsistat, auctoritate nostra dispenses …… Datum Rome apud sanctum Petrum anno jncarnacionis dominice millesimo quadringentesimo sexagesimonono decimoseptimo kalendas februarij anno sexto. P. xvj. de Varris.